《浙江参议卢君雍葬其父爱竹君于枥山庐于墓左产芝十二茎其婿编脩倪君岳求予诗》
明代·程敏政

老人开轩旧爱竹，令子庐墓新生芝。岁寒节操凛未已，三春和生钟于斯。

土屋深深枥山底，十二天然朵云蕊。孤绝难同众草芳，色映薇花照江水。

回望谢庭花满烟，儿孙玉立如芝妍。古人孝感非浪语，至性由来天所怜。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。